วันนี้ (11 กุมภาพันธ์ 2557) เมื่อเวลา 10.00 น. ณ กองบัญชาการกองทัพอากาศ (บก.ทอ.)

ดอนเมือง กรุงเทพฯ นางสาวยิ่งลักษณ์ ชินวัตร นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะรัฐมนตรี ซึ่งผลการประชุมสรุปสาระสำคัญ ดังนี้

 1. เรื่อง ร่างพระราชกฤษฎีกาให้มีการเลือกตั้งสมาชิกวุฒิสภาเป็นการทั่วไป พ.ศ. ….

 2. เรื่อง ขอรับการสนับสนุนงบประมาณรายจ่ายประจำปีงบประมาณ พ.ศ. 2557 งบ กลาง รายการเงินสำรองจ่ายเพื่อกรณีฉุกเฉินหรือจำเป็น เพื่อเป็นค่าใช้จ่ายในการ ปฏิบัติภารกิจช่วยเหลือประชาชนผู้ประสบอุทกภัยและค่าใช้จ่ายในการซ่อมแซม อาคารที่ทำการที่พักอาศัย และทรัพย์สินของทางราชการที่ได้รับความเสียหาย จากสถานการณ์อุทกภัย

 3. เรื่อง ร่างประกาศกระทรวงการคลัง เรื่อง ลดอัตราภาษีสรรพสามิต (ฉบับที่ ..)

 4. เรื่อง ขออนุมัติใช้งบประมาณเป็นค่าใช้จ่ายการจัดงานพระศพสมเด็จพระญาณสังวร สมเด็จพระสังฆราช สกลมหาสังฆปริณายก

 5. เรื่อง รัฐบาลสาธารณรัฐสังคมนิยมเวียดนามขอเสนอแต่งตั้งเอกอัครราชทูตประจำ ประเทศไทย

 6. เรื่อง การแต่งตั้งกงสุลกิตติมศักดิ์สหราชอาณาจักรประจำเมืองพัทยา

 7. เรื่อง รัฐบาลสาธารณรัฐแห่งสหภาพเมียนมาร์ เสนอขอแต่งตั้งเอกอัครราชทูตประจำ ประเทศไทย

 8. เรื่อง การแต่งตั้งกงสุลใหญ่สาธารณรัฐประชาชนจีน ณ จังหวัดเชียงใหม่

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 *เอกสารชุดนี้เป็นเอกสารข่าวสรุปผลการประชุมคณะรัฐมนตรีเท่านั้น*

*สำหรับมติคณะรัฐมนตรีอย่างเป็นทางการกรุณาตรวจสอบที่สำนักเลขาธิการคณะรัฐมนตรี*

*โทร . 0 2280-9000 ต่อ 268 หรือ 436*

*สำนักโฆษกขอเชิญติดตามการถ่ายทอดสดการแถลงข่าวผลการประชุมคณะรัฐมนตรี*

*ทุกวันอังคาร หรือวันที่มีการประชุม ทางสถานีวิทยุกระจายเสียงแห่งประเทศไทย ทาง F.M. 92.5*

*ในเขตกรุงเทพมหานคร ส่วนต่างจังหวัด*

*รับฟังได้ทางสถานีวิทยุกระจายเสียงแห่งประเทศไทยประจำจังหวัด*

*สำนักโฆษก สำนักเลขาธิการนายกรัฐมนตรี โทร. 0 2288-4396*

**1. เรื่อง ร่างพระราชกฤษฎีกาให้มีการเลือกตั้งสมาชิกวุฒิสภาเป็นการทั่วไป พ.ศ. ….**

                   คณะรัฐมนตรีมีมติเห็นชอบร่างพระราชกฤษฎีกาให้มีการเลือกตั้งสมาชิกวุฒิสภาเป็นการทั่วไป พ.ศ. …. ที่สำนักงานคณะกรรมการกฤษฎีกา (สคก.) ตรวจพิจารณาแล้ว ตามที่สำนักงานคณะกรรมการการเลือกตั้ง (ลต.) เสนอ

                   **สาระสำคัญของร่างพระราชกฤษฎีกา**

                   1. กำหนดให้ร่างพระราชกฤษฎีกานี้มีผลใช้บังคับตั้งแต่วันประกาศในราชกิจจานุเบกษา (ร่างมาตรา 2)

                   2. กำหนดให้มีการเลือกตั้งสมาชิกวุฒิสภาเป็นการเลือกตั้งทั่วไป ในวันที่ 30 มีนาคม 2557 (ร่างมาตรา 3)

**2. เรื่อง ขอรับการสนับสนุนงบประมาณรายจ่ายประจำปีงบประมาณ พ.ศ. 2557 งบกลาง รายการเงินสำรองจ่ายเพื่อกรณีฉุกเฉินหรือจำเป็น เพื่อเป็นค่าใช้จ่ายในการปฏิบัติภารกิจช่วยเหลือประชาชนผู้ประสบอุทกภัยและค่าใช้จ่ายในการซ่อมแซมอาคารที่ทำการที่พักอาศัย และทรัพย์สินของทางราชการที่ได้รับความเสียหายจากสถานการณ์อุทกภัย**

                    คณะรัฐมนตรีมีมติเห็นชอบขอรับการสนับสนุนงบประมาณรายจ่ายประจำปีงบประมาณ พ.ศ. 2557 งบกลาง รายการเงินสำรองจ่ายเพื่อกรณีฉุกเฉินหรือจำเป็น เพื่อเป็นค่าใช้จ่ายในการปฏิบัติภารกิจช่วยเหลือประชาชนผู้ประสบอุทกภัยและค่าใช้จ่ายในการซ่อมแซมอาคารที่ทำการที่พักอาศัย และทรัพย์สินของทางราชการที่ได้รับความเสียหายจากสถานการณ์อุทกภัย ตามที่สำนักเลขาธิการนายกรัฐมนตรี (สลน.) เสนอ

                    ทั้งนี้ ให้สำนักงานตำรวจแห่งชาติ (ตช.) ใช้จ่ายงบประมาณรายจ่ายประจำปีงบประมาณ พ.ศ. 2556 งบกลาง รายการเงินสำรองจ่ายเพื่อกรณีฉุกเฉินหรือจำเป็น ที่กระทรวงการคลังอนุมัติให้กันเงินไว้เบิกเหลื่อมปีแล้ว จำนวน 19,633,809 บาท เพื่อเป็นค่าใช้จ่ายในการปฏิบัติภารกิจช่วยเหลือประชาชนผู้ประสบอุทกภัยและค่าใช้จ่ายในการซ่อมแซมอาคารที่ทำการ ที่พักอาศัย และทรัพย์สินของทางราชการที่ได้รับความเสียหายจากสถานการณ์อุทกภัย โดยให้ ตช. ขอทำความตกลงกับสำนักงบประมาณ (สงป.) โดยตรง เมื่อคณะกรรมการการเลือกตั้ง (กกต.) พิจารณาให้ความเห็นชอบการใช้จ่ายงบประมาณดังกล่าวแล้ว ตามความเห็นของสำนักงบประมาณ

**3. เรื่อง ร่างประกาศกระทรวงการคลัง เรื่อง ลดอัตราภาษีสรรพสามิต (ฉบับที่ ..)**

 คณะรัฐมนตรีมีมติเห็นชอบร่างประกาศกระทรวงการคลัง เรื่อง ลดอัตราภาษีสรรพสามิต (ฉบับที่ ..) โดยขยายระยะเวลาการปรับอัตราภาษีสรรพสามิตน้ำมันดีเซลออกไปอีก 1 เดือน คือตั้งแต่วันที่ 1 มีนาคม 2557 ถึง 31 มีนาคม 2557

 **สาระสำคัญของร่างประกาศ** เป็นการกำหนดให้ขยายเวลาการปรับลดอัตราภาษีสรรพสามิตน้ำมันดีเซลที่มีปริมาณ กำมะถันไม่เกินร้อยละ 0.005 โดยน้ำหนัก ในอัตราภาษี 0.005 บาทต่อลิตร และน้ำมันดีเซลที่มีไบโอดีเซลประเภทเมทิลเอสเตอร์ของกรดไขมันผสมอยู่ไม่น้อยกว่าร้อยละ 4 ในอัตราภาษี 0.005 บาทต่อลิตร ออกไปอีก 1 เดือน คือตั้งแต่วันที่ 1 มีนาคม 2557 ถึงวันที่ 31 มีนาคม 2557

**4. เรื่อง ขออนุมัติใช้งบประมาณเป็นค่าใช้จ่ายการจัดงานพระศพสมเด็จพระญาณสังวร สมเด็จพระสังฆราช สกลมหาสังฆปริณายก**

คณะรัฐมนตรีมีมติพิจารณาอนุมัติงบประมาณรายจ่ายประจำปีงบประมาณ พ.ศ. 2557 งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวน 20,000,000 บาท เพื่อเป็นค่าใช้จ่ายในการจัดงานบำเพ็ญพระกุศลพระศพสมเด็จพระญาณสังวร สมเด็จพระสังฆราช สกลมหาสังฆปริณายก นับตั้งแต่วันสิ้นพระชนม์ถึงวันครบ 100 วัน

**5. เรื่อง รัฐบาลสาธารณรัฐสังคมนิยมเวียดนามขอเสนอแต่งตั้งเอกอัครราชทูตประจำประเทศไทย**

 คณะรัฐมนตรีมีมติอนุมัติตามที่ได้รับรายงานจากสถานเอกอัครราชทูต ณ กรุงฮานอย ว่า รัฐบาลสาธารณรัฐสังคมนิยมเวียดนามมีความประสงค์ขอแต่งตั้ง นายเหวียน เติ๊ต ถั่ญ (Mr. Nguyen Tat Thanh) ให้ดำรงตำแหน่งเอกอัครราชทูตวิสามัญผู้มีอำนาจเต็มแห่งสาธารณรัฐสังคมนิยมเวียดนามประจำประเทศไทยคนใหม่ โดยมีถิ่นพำนัก ณ กรุงเทพมหานคร สืบแทน นายโง ดึ๊ก ทั้ง (Mr. Ngo Duc Thang) ตามที่กระทรวงการต่างประเทศเสนอ

**6. เรื่อง การแต่งตั้งกงสุลกิตติมศักดิ์สหราชอาณาจักรประจำเมืองพัทยา**

 คณะรัฐมนตรีมีมติอนุมัติแต่งตั้ง นายอัลเบิร์ต อาร์เทอร์ เอลสัน (Mr. Albert Arthur Elson) เป็นกงสุลกิตติมศักดิ์สหราชอาณาจักรประจำเมืองพัทยา โดยมีเขตกงสุลครอบคลุมเมืองพัทยาและจังหวัดชลบุรี ตามที่กระทรวงการต่างประเทศเสนอ

**7. เรื่อง รัฐบาลสาธารณรัฐแห่งสหภาพเมียนมาร์ เสนอขอแต่งตั้งเอกอัครราชทูตประจำประเทศไทย**

 คณะรัฐมนตรีมีมติอนุมัติตามที่ได้รับแจ้งจากสถานเอกอัครราชทูตสาธารณรัฐแห่งสหภาพเมียนมาร์ ประจำประเทศไทยว่า รัฐบาลสาธารณรัฐแห่งสหภาพเมียนมาร์มีความประสงค์ขอแต่งตั้ง อู วีน หม่อง (U Win Maung) ให้ดำรงตำแหน่งเอกอัครราชทูตวิสามัญผู้มีอำนาจเต็มแห่งสาธารณรัฐแห่งสหภาพเมียนมาร์ ประจำประเทศไทยคนใหม่ โดยมีถิ่นพำนัก ณ กรุงเทพมหานคร สืบแทน อู ตีน์ วีน์ (U Tin Win) ตามที่กระทรวงการต่างประเทศเสนอ

**8. เรื่อง การแต่งตั้งกงสุลใหญ่สาธารณรัฐประชาชนจีน ณ จังหวัดเชียงใหม่**

 คณะรัฐมนตรีมีมติอนุมัติแต่งตั้ง นายฉาว เสี่ยวเหลียง (Mr. Chao Xiaoliang) ให้ดำรงตำแหน่งกงสุลใหญ่สาธารณรัฐประชาชนจีน ณ จังหวัดเชียงใหม่ โดยมีเขตกงสุลครอบคลุม 12 จังหวัดภาคเหนือของไทย ได้แก่ จังหวัดเชียงใหม่ เชียงราย ตาก น่าน พะเยา พิษณุโลก แพร่ แม่ฮ่องสอน ลำปาง ลำพูน สุโขทัย และอุตรดิตถ์ สืบแทน นายจาง เหว่ยฉาย (Mr.Zhang Weicai) ซึ่งเกษียณอายุราชการ ตามที่กระทรวงการต่างประเทศเสนอ

.............................................................